**ΦΤΙΑΧΝΟΥΜΕ ΤΟ ΔΙΚΟ ΜΑΣ ΦΥΤΟΛΟΓΙΟ**

Ο κόσμος της Βοτανικής είναι ένας συναρπαστικός κόσμος που μελετά ένα πολύ μεγάλο κομμάτι της φύσης: τα φυτά.

Τα περισσότερα από αυτά απλά τα βλέπουμε γύρω μας αλλά είναι και πολλά τα οποία τα χρησιμοποιούμε εμείς οι άνθρωποι είτε στην καθημερινή μας ζωή είτε σε εξαιρετικές περιπτώσεις. Κάθε ένα από αυτά τα φυτά μας έδωσε ένα μικρό θαύμα που με την ευφυία μας καταφέραμε να μεταμορφώσουμε και να αξιοποιήσουμε. Από το πιο απλό, το ευωδιαστό ψωμί στον ξυλόφουρνο, μέχρι την εξωτική και αγαπημένη σοκολάτα, κι από τα ταπεινά ξύλινα σκαμνάκια μέχρι τα πανάκριβα έπιπλα από ξύλο τριανταφυλλιάς, τα φυτά μάς έχουν συνοδέψει σε κάθε βήμα της ζωής μας, από τον πρώτο άνθρωπο μέχρι σήμερα.

Οι Βοτανικοί Κήποι έχουν μεγάλες συλλογές από κομμάτια φυτών που τις έχουν για να ξέρουν πώς μοιάζει το κάθε ένα. Εμείς μπορούμε να φτιάξουμε μια μικρή συλλογή με φυτά που βρίσκονται στο περιβάλλον μας και να τα μαζέψουμε σε ένα ειδικό τετράδιο που λέγεται Φυτολόγιο.

Για να φτιάξουμε το φυτολόγιό μας θα χρειαστούμε μερικά φύλλα από ρυζόχαρτο. Εκεί θα κολλήσουμε ξερά τμήματα φυτών όπως φύλλα, άνθη, βλαστούς, σπόρους. Μπορούμε επίσης να βάλουμε και τις ρίζες αν το φυτό μας δεν ανήκει σε κάποιο σπάνιο είδος.

Τα δείγματά μας τα μαζεύουμε από τα λουλούδια της μαμάς, από τα δένδρα του παππού στο χωριό, από το μποστάνι της γιαγιάς, πάντα με την άδειά τους. Η εποχή που γίνεται η συλλογή ποικίλλει ανάλογα με το τί θέλουμε να μαζέψουμε: την άνοιξη μαζεύουμε τρυφερούς βλαστούς και άνθη, τις υπόλοιπες εποχές συνήθως καρπούς. Με ένα καλό ψαλιδάκι κόβουμε αυτούς τους βλαστούς, τα φύλλα και τα λουλούδια που όμορφα όμορφα τα τοποθετούμε ανάμεσα σε δύο εφημερίδες. Για να τα κολλήσουμε στο φυτολόγιο θα πρέπει να είναι ξερά, γι’ αυτό πάνω από τις εφημερίδες βάζουμε μερικά βιβλία για να πιέζουν τα δείγματά μας και τα αφήνουμε σε ένα στεγνό μέρος του σπιτιού για μία με δύο εβδομάδες. Όταν δούμε ότι έχουν πατηθεί καλά και έχουν ξεραθεί, τα κολλάμε με κόλλα ή τα στερεώνουμε με ταινία πάνω στο ρυζόχαρτο. Σε μια άκρη γράφουμε την ημερομηνία που συλλέξαμε το δείγμα και το είδος του φυτού, αν είναι δηλαδή πιπεριά, φασολάκι, μελιτζάνα, πορτοκαλιά, ελιά, γεράνι, βασιλικός κ.τ.λ. Για να αναγνωρίσουμε το φυτό μας μπορούμε να ζητήσουμε από κάποιο μεγάλο να μας βοηθήσει. Οι μεγάλοι έχουν πολλές φορές και μικρές ιστορίες να μας διηγηθούν για τα φυτά τους. Κάντε τους μια ερώτηση για τα τις μάθετε!

- Παππού πόσο χρονών είναι αυτές οι ελιές;

- Μαμά πότε αγόρασες αυτό το λουλούδι;

- Μπαμπά γιατί φύτεψες αυτό το δένδρο στην αυλή μας;

- Γιαγιά πως μεγαλώνεις τα λαχανικά σου στον κήπο για να μας φτιάχνεις τα ωραία σου γεμιστά;

Επιμέλεια: Αντωνία Ζαχαρούλη Γεωπόνος-Plant Breeder MSc